Értékelés – női kézilabda

Vezeti a tabellát az őszi szezon után a Tatai AC női csapata a megyei bajnokságban. A lányok imponáló teljesítménnyel, összesen egy pontot veszítve állnak az élen. Ismét van utánpótlás együttesünk, a fiatalok jó mérkőzéseket játszva helytálltak csoportjukban. Gubicza István vezetőedző szerint a felnőtteknél reális cél az aranyérem, az ifiknél pedig egyelőre a folyamatos fejlődés a legfontosabb.

TAC: - Második szezonunkat kezdtük a megyei bajnokságban. Tavaly bronzérmesek voltunk, most félidőben az élen áll a csapat, az előzetes elvárásokhoz képest hogyan értékeled a helyezést?   
Gubicza István vezetőedző: - A női kézilabda megyei bajnokságban második évadunkat kezdtük. Az előző évi tapasztalat alapján – ismerve az ellenfeleket- a bajnokság legerősebb csapatának nevezném a csapatunkat a megyében. Egy döntetlen és hét megnyert mérkőzéssel félidőben vezetjük a bajnokságot. A döntetlen fájó, nem játszottunk jól, nélkülöztük a gólkirálynőnket, mégis nyernünk kellett volna.

- A legkevesebb gólt kapta a csapat, 17 kiállítással pedig a középmezőnyben állunk. Hogyan értékeled a csapat őszi védekezését?   
- A legkevesebb kapott gólt két dologgal magyarázom: A bajnokság legjobb hálóőre a mi kapunkat védte - Halasi Kinga magasabb szinten is megállná a helyét. A másik a jó védekezés, amelyben megállító faultokkal, jó ütemű ütközésekkel széttördeljük az ellenfél játékát és fokozatosan bizonytalanítsuk el őket a meccs folyamán.

- A mezőnyben mi dobtuk a legtöbb gólt, a találatok csaknem felét a góllövő listát toronymagasan vezető Zink Viktória szerezte. A támadósor hogyan teljesített?   
- Támadásban a gyors gólok mellett már átlövésekkel szerzünk találatokat, helyenként közönségszórakoztató játékkal. Támadásszervezésben Varga Bettina jeleskedett, egyre jobban összejátszva a góllövő listát vezető Zink Viktóriával.

- Újra van utánpótlás csapatunk, az ifik ráadásul a felnőttekhez képest egy osztállyal feljebb indulnak. Náluk mi volt az elvárás és mennyire sikerült teljesíteni a kitűzött célokat?  
- Utánpótlás csapatunk az ifjúsági III. osztályban indult. Nem ismerve az ellenfeleket, a középmezőnybe vártam a csapatot. Az első kör után kettészakadt a mezőny. Mi a második részhez tartozunk. Sajnos nagy szakadás van pontszámban előttünk, nagyon nehéz lenne jobb pozícióba kerülni. A mutatott játékunk alapján több mérkőzést kellett volna nyernünk; a sérülések, hiányzó játékosok - különösen az idegenbeli meccseken - negatívan befolyásolták eredményességünket. Én mégis elégedett vagyok a lányokkal, mert vannak nagyon motiváltak, szorgalmasak, akik szépen fejlődnek.   
Néhány ifjúsági korú játékosunk a felnőttek között is játszik, ez nagy terhet ró rájuk, hiszen volt, hogy az egyik mérkőzésről alig néhány óra múlva mentünk a másikra. Kiemelném Nyitrai Viktóriát, aki az ifi bajnokságban úgy vezeti a góllövő listát, hogy egy meccsen nem játszott.

- Milyen igazolások/erősítések várhatók a szünetben?   
- A szezont a jelenlegi kerettel folytatjuk. A felnőtt csapat összetétele kettős: van egy idősebb magja a csapatnak, akiket az ügyesebb fiatalokkal próbálunk kiegészíteni.

- Milyennek ítélted meg a megyei bajnokság színvonalát?   
- Az ifjúsági bajnokság nagyon jó játéklehetőséget biztosít a fiataljaink számára, pontosan le tudjuk mérni a helyünket. Az utánpótlás mérkőzéseken talán nem az eredmény számít mindig.  
A megyei felnőtt bajnokságban jelenleg nincsenek túlzottan erős ellenfeleink. Itt ezen a szinten jók vagyunk. Amennyiben a bajnokság megnyerésével jogot szereznénk a magasabb osztályra, nagyon el kellene gondolkozni a továbbiakon, hiszen legalább 3-4 húzóemberrel kellene erősítenünk.